Ernest Chenard sittende på en 1902-modell, underveis i en karavane fra Paris til Nice.
**Chenard & Walcker** var et fransk firma som laget biler fra 1900 til 1950. De er kjent som den første vinneren av 24-timersløpet i Le Mans i 1923.

De første år
------------

En firmabil avbildet i 1904 under et løp fra Suresnes til Corbeil-Essonnes og tilbake.
Det var Ernest Chenard (1861–1922) og Henri Walcker (1877–1912) som i 1898 hadde laget motorsykler sammen, og den 19. januar 1899 etablerte firma for produksjon av tri-sykler og automobiler. De holdt til i Asnières-sur-Seine omtrent 7 kilometer fra Paris frem til 1907 da de la ned. Nevneverdig er at firmaet fikk en miljøpris i 1902 for å ha brukt minst alkohol per kilometer.

Ett år senere startet de opp igjen etter å ha flyttet til Gennevilliers som ligger knapt 10 kilometer fra. Walcker antok direktøransvaret omtrent på denne tiden. Det var også i 1906 at Henri Toutée (1884–1943) ble ansatt, ingeniøren som skapte Le Mans-vinneren fra 1923. Modeller de laget rundt 1910 var **14/16 hp** på 3-liter og **30/40 hp** på 5,8 liter.

I starten var det mest familiebiler, men ifølge Glåmdalen med uvanlige løsninger som egen kardang til hvert hjul. Det var i 1921 registrert 1 i Norge. Walcker døde i 1912 og Ernest overtok. Etter Ernest' død i 1922 overtok Lucien Chenard ledelsen.

Seieren i Le Mans
-----------------

Raoul Bachmann og Christian Dauvergne skrenser inn til 2. plass i 24-timersløpet i Le Mans 1923.
Med en 3-liters **Type U** 15 CV Sport designet av nevnte Henri Toutée, vant fabrikken i 1923 det første 24-timersløpet i Le Mans med André Lagache og René Leonard bak spakene. De tilbakela over 2,200 kilometer og fikk bilen opp i 92 kilometer i timen. Fabrikken tok også andreplassen anført av Raoul Bachmann og Christian Dauvergne, mens den tredje bilen havnet på fjerdeplass med Fernand Bachmann and Raymond Glaszmann i førersetet.

Tankbilene
----------

En Tank Z1 kjørt til seier i Georges Boillot's årlige minneløp i 1926 av André Lagache.
Tank Z1 deltok i Le Mans 1925 med 44 hp motor på 1,1 liter.
Midt på 1920-tallet lanserte de modellen **Tank** med et for den tiden nytenkende aerodynamisk design uten fendere. Den første fra 1925 hadde en 1,1 liters motor. En 1,5 liters motor ble brukt i **Type Y3** fra 1926 og **Type Y8** fra 1927.

En Y8 fra rundt 1928 med to menn

Produksjonssamarbeid
--------------------

Et samarbeid om produksjon med luksusmerket Delahaye, Donnet og familiemerket L. Rosengart ble innledet i 1927, med håp om å ifølge Morgenavisen, samlet lage 1,200 biler her uke. Samarbeidet strandet etter fire år. Det ble for stor variasjon i modellutvalget til at man kunne høste de påtenkte stordriftsfordeler.

Lastebilene
-----------

Chenard & Walcker *tracteur legere* avbildet i et bilblad fra 1919.
Firmaet Chenard & Walcker ble omkring 1950 innlemmet i Peugeot-konsernet. De endret navn til **FAR** og lagde lastebiler frem til 1978. FAR kom av *Tracteurs F.A.R.* som nevnte André Lagache hadde vært med på å etablere i 1919. "A" i F.A.R. er André, og var en affiliert med Chenard & Walcker og laget mange varierte nyttekjøretøy som lastebiler, brannbiler og varebiler.

Referanser
----------

1. ↑  Claude Roxel, Jacques Dorizon og Marc Clouet, *Chenard and Walcker-Far: The Vanished Empire of Gennevilliers Hardcover*, 272 sider, Histoire & Collections, 1998.
2. 1 2  Henry Walcker (1873-1912), nekrolog og artikler fra annales.org, sist avlest den 29. november 2023.
3. 1 2  *Ukens veteranbil: 1928 Chenard & Walcker Tank* i Glåmdalen den 11. april 1978.
4. ↑  Bertheau, Øistein (1981). *Biler i Norge 1920-1940*. Forfatteren. ISBN 8299073006.
5. ↑  *Først & størst : bil/tog/fly*. no#: Schibsted. 1977. ISBN 8251605822.
6. ↑  *En fransk automobiltrust* i Morgenavisen den 8. oktober 1928.
7. ↑  Automobilia. ææToutes les Voitures Françaises 1929 ("Salon de l'Automobile October 1928)*. Paris: Histoire & collections. nummer 84, side 65. 2006.*
8. ↑  CHENARD & WALCKER - TRACTEURS FAR - REMORQUES LAGACHE & GLASZMANN, en diskusjonstråd hos caradisiac.com, et fransk nettsted for bilhistorikere, sist lest den 29. november 2023.